โออิชิเฮ!ธุรกิจติดเครื่องวิ่งฉิว
อัตรากำไรปกติ 8-10%รายได้ 1.53 หมื่นล้านรุกร้านอาหาร
5 มี.ค. 2556

อัตรากำไรปกติ 8-10%รายได้ 1.53 หมื่นล้านรุกร้านอาหาร
“OISHI มั่นใจปีนี้อัตรากำไรสุทธิกลับมาปกติ 8-10% ของรายได้ 1.53 หมื่นล้าน หลังจมไปกับน้ำท่วม 
นายแมทธิว กิจโอธาน กรรมการผู้จัดการ บริษัท โออิชิ กรุ๊ป (OISHI) เปิดเผยว่า ปี 2556 อัตรากำไรสุทธิของบริษัทจะกลับมาเท่ากับช่วงก่อนปี 2553 ที่ทำได้ประมาณ 9-10% ของรายได้ที่คาดว่าจะทำได้ 1.53 หมื่นล้านบาท หรือรายได้เติบโต 32% จากปีก่อน 
ทั้งนี้ 2 ปีที่ผ่านมา (2554-2555) อัตรากำไรสุทธิของบริษัทลดลงไปอยู่ประมาณ 68% เนื่องจากได้รับผลกระทบจากน้ำท่วมครัวกลางและเครื่องจักรที่นิคมอุตสาหกรรรมนวนคร 
นอกจากนั้น อัตรากำไรสุทธิที่เพิ่มยังเป็นผลจากที่บริษัทได้ใช้กลยุทธ์เน้นการขยายสาขาร้านอาหารให้ได้เฉลี่ย 4050 สาขาต่อปี ตั้งแต่ปี 2555 เพราะเป็นแหล่งที่มีอัตรากำไรสุทธิที่ดีมาก โดยปีนี้ตั้งเป้าเปิดสาขาใหม่ 52 สาขา ทำให้มีสาขาทั้งหมด 206 สาขา จากปีก่อนเปิดใหม่ 43 สาขา มีทั้งหมด 154 สาขา
สำหรับรายได้ปีนี้ 1.53 หมื่นล้านบาท คาดว่ามาจากธุรกิจอาหาร 8,415 ล้านบาท เติบโตจากปีก่อน 30% รองลงมาคือ ธุรกิจเครื่องดื่ม ที่คาดว่าจะมีรายได้ 6,928 ล้านบาท เติบโตจากปีก่อน 33% ส่วนงบลงทุนปีนี้อยู่ที่ 2,155 ล้านบาท เพิ่มขึ้นจากปีก่อนที่ 1,800 ล้านบาท 
นายแมทธิว คาดว่าปีนี้บริษัทจะกลับมามีส่วนแบ่งการตลาดเท่ากับ 2 ปีก่อนที่ 55-60% ได้ จากปี 2555 อยู่ที่ 44% 
ปัจจุบันนี้โออิชิกับเอฟแอนด์เอ็นได้เริ่มศึกษาการทำงานร่วมกันแล้ว โออิชิก็จะได้ขยายฐานลูกค้าไปต่างประเทศมากขึ้น ขณะที่เอฟแอนด์เอ็นก็ยังไม่มีสินค้าเข้ามาขายในเมืองไทย
“ราคาหุ้นปัจจุบันยังถูกแม้ว่าสัดส่วนราคาต่อกำไร (พี/อี) ถึง 40 เท่า แต่ไม่สะท้อนกำไรปีก่อนที่ถูกกดเพราะปัญหาน้ำท่วม และไม่สะท้อนอนาคตของบริษัทเทียบกับกลุ่ม” นายแมทธิว กล่าว
นางจิตเกษม หมู่มิ่ง ผู้อำนวยการฝ่ายการเงิน กล่าวว่า ที่ผ่านมาบริษัทใช้เงินลงทุนจากกระแสเงินสดเฉลี่ยปีละกว่า 1,000 ล้านบาท และวงเงินกู้ธนาคาร ส่วนปีนี้เป็นปีแรกที่จะออกตั๋วเงินระยะสั้น วงเงิน 3,000 ล้านบาท คาดว่าจะออกขายในไตรมาส 2